Tõmmupunnpea
Tõmmupunnpea (Erynnis tages) on liblikaliik punnpealaste sugukonnast. Valmiku tiibade siruulatus on 23–26 mm. Punakaspruunide tiibade serval on valgete täppide rida. Röövikud on helerohelised, tumepruuni peaga ja kuni 18 mm pikad. Nad toituvad liblikõielistel. Tõmmupunnpea on levinud peaaegu kogu Euroopas ja Aasias. Lääne-Eesti lubjarikastel niitudel ja Kagu-Eesti liivastel aladel on ta kohati sage.